Ανακοίνωση της Επιτροπής σχετικά με την τροποποίηση του Πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια (2002) όσον αφορά την κατάρτιση καταλόγου με τους τομείς που αντιμετωπίζουν διαρθρωτικά προβλήματα και σχετικά με πρόταση κατάλληλων μέτρων σύμφωνα με το άρθρο 88 παράγραφος 1 της συνθήκης ΕΚ για τους τομείς της αυτοκινητοβιομηχανίας και των συνθετικών ινών

(2003/C 263/03)

(Κείμενο που παρουσιάζει ενδιαφέρον για τον ΕΟΧ)

Το Πολυτομεακό πλαίσιο για τις περιφερειακές ενισχύσεις προς μεγάλα επενδυτικά σχέδια (ΕΕ C 70, 19.3.2002) προβλέπει ότι μέχρι τις 31 Δεκεμβρίου 2003 οι τομείς στους οποίους επικρατούν σοβαρά διαρθρωτικά προβλήματα θα καθορισθούν σε κατάλογο τομέων, που θα επισυναφθεί στο εν λόγω πλαίσιο. Λόγω των μεθοδολογικών δυσκολιών που ανέκυψαν κατά την κατάρτιση του καταλόγου, η Επιτροπή αποφάσισε την αναβολή της θέσπισης του συγκεκριμένου καταλόγου τομέων.

Η πείρα που έχει κτηθεί κατά τα τελευταία έτη και τα στοιχεία που είναι διαθέσιμα για την τρέχουσα κατάσταση των εν λόγω τομέων οδήγησαν την Επιτροπή στην απόφαση ότι είναι σκόπιμο να διατηρηθούν σε ισχύ οι περιορισμοί που ισχύουν σήμερα για τις περιφερειακές επενδυτικές ενισχύσεις στους τομείς της αυτοκινητοβιομηχανίας και των συνθετικών ινών.

Η Επιτροπή αποφάσισε να μη συμπεριληφθεί ο τομέας της ναυπηγικής βιομηχανίας στο πεδίο εφαρμογής του πολυτομεακού πλαισίου.

Η Επιτροπή αποφάσισε να επιφέρει μία τεχνικού χαρακτήρα διόρθωση στη διατύπωση των μεταβατικών κανόνων που ισχύουν στον τομέα της αυτοκινητοβιομηχανίας, που προβλέπεται να ισχύσουν για τις ενισχύσεις που χορηγούνται μετά τις 31 Δεκεμβρίου 2003.

Επομένως, για λόγους διαφάνειας, το κείμενο του πολυτομεακού πλαισίου τροποποιείται ως εξής:

Το σημείο 31 τροποποιείται ως εξής:

31. Οι τομείς που αντιμετωπίζουν σοβαρά διαρθρωτικά προβλήματα είναι δυνατό να καθορίζονται σε κατάλογο τομέων που επισυνάπτεται στο παρόν πλαίσιο. Καμία περιφερειακή επενδυτική ενίσχυση δεν επιτρέπεται στους συγκεκριμένους τομείς, με την επιφύλαξη των διατάξεων που καθορίζονται στο παρόν κεφάλαιο. Η τεχνική σκοπιμότητα, καθώς και η πολιτική και οικονομική αναγκαιότητα της θέσπισης αυτού του καταλόγου τομέων θα εξετασθούν πριν από τα τέλη του 2005. Σε περίπτωση που η Επιτροπή αποφασίσει να θεσπίσει αυτόν τον κατάλογο τομέων, ο κατάλογος θα θεσπισθεί και δημοσιευθεί πριν από τις 31 Μαρτίου 2006 και θα τεθεί σε εφαρμογή την 1η Ιανουαρίου 2007. Τα τυχόν κατάλληλα μέτρα κατά την έννοια του άρθρου 88 παράγραφος 1 της Συνθήκης ΕΚ, τα οποία θα είναι ενδεχομένως αναγκαία γι' αυτόν το σκοπό θα προταθούν πριν από την 1η Ιουλίου 2006.

Το σημείο 32 τροποποιείται ως εξής:

32. Για τους σκοπούς της εξέτασης της τεχνικής σκοπιμότητας της σύνταξης του καταλόγου τομέων, τα σοβαρά διαρθρωτικά προβλήματα θα μετρηθούν καταρχήν βάσει των στοιχείων για τη φαινομένη κατανάλωση, στο κατάλληλο επίπεδο της ταξινόμησης CPA(1) στον ΕΟΧ, ή, εάν τα στοιχεία αυτά δεν είναι διαθέσιμα, βάσει άλλης γενικώς αποδεκτής τμηματοποίησης της αγοράς για τα σχετικά προϊόντα, για την οποία τα στατιστικά στοιχεία είναι αμέσως διαθέσιμα. Είναι δυνατό να ληφθούν επίσης υπόψη άλλα συναφή δεδομένα και στοιχεία, περιλαμβανομένων μελετών ανά τομέα. Κανένας τομέας δεν εντάσσεται στον κατάλογο με βάση αμιγώς μηχανιστική στατιστική μέθοδο. Ο κατάλογος τομέων θα ενημερώνεται όποτε αυτό κρίνεται αναγκαίο.

Το πρώτο εδάφιο του σημείου 33 τροποποιείται ως εξής:

33. Σε περίπτωση που η Επιτροπή αποφασίσει τη θέσπιση του εν λόγω καταλόγου τομέων, από 1ης Ιανουαρίου 2007, για τους τομείς που θα περιληφθούν στον κατάλογο τομέων με σοβαρά διαρθρωτικά προβλήματα, όλες οι περιφερειακές επενδυτικές ενισχύσεις υπέρ επενδυτικών σχεδίων των οποίων οι επιλέξιμες δαπάνες υπερβαίνουν ένα ποσό που θα καθορίσει η Επιτροπή τη στιγμή της σύνταξης του καταλόγου τομέων(2) πρέπει να κοινοποιούνται μεμονωμένα στην Επιτροπή, με την επιφύλαξη των διατάξεων του κανονισμού (ΕΚ) αριθ. 70/2001.

Το σημείο 42 τροποποιείται ως εξής:

42. Μέχρι τις 31 Δεκεμβρίου 2006 και με την επιφύλαξη των διατάξεων του κανονισμού (ΕΚ) αριθ. 70/2001:

α) όσον αφορά τα ποσά ενίσχυσης που υπερβαίνουν τα 5 εκατομμύρια ευρώ σε όρους ακαθάριστου ισοδύναμου επιχορήγησης, η ανώτατη ένταση ενίσχυσης για τις περιφερειακές επενδυτικές ενισχύσεις στον τομέα της αυτοκινητοβιομηχανίας, όπως αυτός ορίζεται στο παράρτημα Γ, οι οποίες χορηγούνται βάσει υφιστάμενων καθεστώτων ενισχύσεων, δεν μπορεί να υπερβαίνει το 30 % του ανωτάτου ορίου της αντίστοιχης περιφερειακής ενίσχυσης·

β) καμία δαπάνη που πραγματοποιείται στο πλαίσιο επενδυτικών σχεδίων στον τομέα των συνθετικών ινών, όπως ορίζεται στο παράρτημα Δ, δεν θα είναι επιλέξιμη για χορήγηση επενδυτικής ενίσχυσης.

Το παρόν σημείο τίθεται σε ισχύ από 1ης Ιανουαρίου 2004.

Τα σημεία 43 και 44 καταργούνται.

Μετά το σημείο 46, προστίθενται δύο νέα σημεία 46α και 46β:

46α. Ελλείψει καταλόγου με τους τομείς που αντιμετωπίζουν σοβαρά διαρθρωτικά προβλήματα, προκειμένου να υφίσταται σαφές σύνολο κανόνων για τις περιφερειακές επενδύσεις στον τομείς της αυτοκινητοβιομηχανίας και των συνθετικών ινών από 1ης Ιανουαρίου 2004, η Επιτροπή αποφάσισε να προτείνει τα εξής κατάλληλα μέτρα σύμφωνα με το άρθρο 88 παράγραφος 1 της Συνθήκης:

- τη συνέχιση της εφαρμογής των υφιστάμενων μεταβατικών κανόνων για τον τομέα των συνθετικών ινών, όπως αυτός ορίζεται στο παράρτημα Δ, έως τις 31 Δεκεμβρίου 2006·

- την πρόβλεψη ότι, για τα ποσά ενίσχυσης που υπερβαίνουν τα 5 εκατομμύρια ευρώ σε όρους ακαθάριστου ισοδύναμου επιχορήγησης, η ανώτατη ένταση ενίσχυσης για τις περιφερειακές επενδυτικές ενισχύσεις στον τομέα της αυτοκινητοβιομηχανίας, όπως αυτός ορίζεται στο παράρτημα Γ, οι οποίες χορηγούνται βάσει υφιστάμενων καθεστώτων ενισχύσεων δεν επιτρέπεται να υπερβεί το 30 % του ανωτάτου ορίου της αντίστοιχης περιφερειακής ενίσχυσης·

46β. Τα κράτη μέλη καλούνται να δηλώσουν ρητώς ότι συμφωνούν με τα προτεινόμενα κατάλληλα μέτρα εντός της προθεσμίας που τάσσεται στην επιστολή που τους απευθύνεται. Σε περίπτωση που δεν δοθεί απάντηση, η Επιτροπή θα θεωρήσει ότι το οικείο κράτος μέλος δεν συμφωνεί με τα προτεινόμενα μέτρα.

(1) Ο κανονισμός (ΕΟΚ) αριθ. 3696/93 του Συμβουλίου, της 29ης Οκτωβρίου 1993, για τη συναρτώμενη με τις δραστηριότητες στατιστική ταξινόμηση προϊόντων (CPA) στην Ευρωπαϊκή Οικονομική Κοινότητα (ΕΕ L 342 της 31.12.1993, σ. 1), όπως τροποποιήθηκε τελευταία από τον κανονισμό (ΕΚ) αριθ. 204/2002 της Επιτροπής (ΕΕ L 36 της 6.2.2002, σ. 1).

(2) Το ποσό αυτό μπορεί καταρχήν να καθορισθεί σε 25 εκατ. ευρώ, αλλά μπορεί να ποικίλλει ανάλογα με τον τομέα.